KIRJALLINEN KYSYMYS E-0988/02 esittäjä(t): Daniela Raschhofer (NI) komissiolle. Laajentuminen ja Itävallan maatalous.



Virallinen lehti nro 309 E , 12/12/2002 s. 0070 - 0071



KIRJALLINEN KYSYMYS E-0988/02 esittäjä(t): Daniela Raschhofer (NI) komissiolle (12. huhtikuuta 2002) Aihe: Laajentuminen ja Itävallan maatalous Itävallan maataloustutkimuslaitoksen tekemän tutkimuksen mukaan Itävalta menettää EU:n laajentumisen jälkeen markkinaosuuksia useimmilla maatalouden aloilla. Tulonmenetykset arvioidaan erityisen suuriksi viljan ja Itävallalle niin tärkeän maidon tuotannossa. Ottaen huomioon tutkimuksen Analysis of the impact on agricultural markets and incomes of EU enlargement to the CEECs, joka valitettavasti on saatavissa vain englanniksi, pyydän komissiota vastaamaan seuraaviin kysymyksiin: 1. Missä määrin arvioidut tulonmenetykset komission mielestä johtuvat itävaltalaisten maanviljelijöiden mahdollisista työpaikkojen menetyksistä? 2. Mihin toimiin komissio aikoo ryhtyä siltä varalta, että työpaikkojen määrä todella vähenee? 3. Miten kauan (vuoden 2004 jälkeen) maatalousalan työmarkkinoiden ennalleenpalautuminen kestää komission arvioiden mukaan? Franz Fischlerin komission puolesta antama vastaus (30. toukokuuta 2002) Komissio ei nykytietämyksensä perusteella yhdy näkemykseen, jonka mukaan Itävalta menettää EU:n laajentumisen jälkeen markkinaosuuksia huomattavassa määrin. Erityisesti on syytä todeta, että komissio ei yhdy itävaltalaisessa tutkimuksessa esitettyyn kielteiseen näkemykseen Itävallan maatalouden ja elintarviketeollisuuden alhaisesta kilpailukyvystä varsinkaan sen korkealuokkaisten tuotteiden osalta. Lisäksi unionin kanta laajentumisneuvotteluissa on, että tapauksissa, joissa yhteisön säännöstössä säädetään tuotantokiintiöistä, kiintiöiden soveltamisalaa on laajennettava uusiin jäsenvaltioihin viimeaikaisen viiteajanjakson perusteella. Toisin sanoen tuotanto pidetään viimeaikaisella tasolla. Ns. 00-sopimuksissa on jo sovittu unionin ja jäsenyyttä hakeneiden maiden välisen maataloustuotteilla ja elintarvikkeilla käytävän kaupan merkittävästä vapauttamisesta. Parhaillaan on käynnissä maataloustuotteilla käytävän kaupan vapauttamista koskevien kahdenvälisten neuvottelujen toinen kierros. Komissio uskoo, että kaupan vapauttamisprosessi antaa mahdollisuuden sopeutua asteittain laajentumisen jälkeen vallitseviin olosuhteisiin. Tältä osin on syytä todeta, että Itävallan kauppa jäsenyyttä hakeneiden maiden kanssa maataloustuotteiden ja elintarvikkeiden alalla on ylijäämäistä. Nykyisten yhteistä maatalouspolitiikkaa koskevien järjestelyjen mukaisesti komissio ei usko laajentumisella olevan lyhyellä ja keskipitkällä aikavälillä merkittäviä kielteisiä vaikutuksia Itävallan maataloustuloon ja työllisyystilanteeseen. Laajentumisen vaikutuksista rajaseutuihin äskettäin antamassaan tiedonannossa(1) komissio korosti maaseudun kehittämisohjelmien mukauttamisen tarvetta, jotta rajaseutujen maanviljelijöiden ja maaseutualueiden olisi helpompi valmistautua laajentumiseen asianmukaisella tavalla. Näiden ohjelmien avulla voitaneen välttää varsinkin paikallisilla maatalousmarkkinoilla ilmenevien häiriöiden mahdollisuus. (1) KOM(2001) 437 lopullinen.